Du er ny i byen, og det kan vi sagtens se på dig.

Det er okay, du må også gerne være her.

Især hvis du lige lærer de her 10 regler for korrekt opførsel i København:

1. Du skal ikke køre rundt på bycyklerne

De er hvide, har elmotorer og er helt rædselsfuldt dyre. Vi københavnere har foretaget et kollektivt boykot af bycyklerne, og du skal heller ikke bruge dem.

2. Du skal ikke forvente, at ekspedienterne vil hjælpe/snakke med dig

Københavnske ekspedienter er ligesom, vi bedst kan lide dem. De lader som om, du ikke eksisterer og instagrammer bag disken i stedet for. De betjener os uden et enkelt spørgsmål eller smil, og det er en smuk, respektfuld symbiose. Det skal ikke ødelægges.

3. Du skal holde op med at løbe efter bussen lige nu

Nej, det er ikke som på landet. Der kommer en ny lige om lidt.

4. Du skal ikke købe ting fra Jack & Jones

Vi er kommet videre fra halvfemserne herovre i København. Generelt er alt fra Bestseller-koncernen no-go.

5. Du skal ikke være for entusiastisk og glad

Skru lige ned for begejstringen omkring ... ja, alt faktisk. Især vores lille kedelige havfrue, kanalrundfarten, eller når du skal på klub eller i Tivoli. Tilbagelænet coolness er vejen til enhver københavners stiltiende accept.

6. Du skal ikke købe ting fra Lygtens Loppemarked

Det er din underbos aflagte skodting. Så er der ligesom ikke mere at sige til det.

7. Du skal ikke bruge jydeord som midtbyen og rutebiler

Det hedder København K eller indre by. Og busser.

8. Du skal ikke køre rundt med din egen trailer

Du kan til nøds låne en fra Ikea, men så er det også hurtigt tilbage med den igen, når du er færdig med at slæbe dine nye møbler op i lejligheden.

9. Du skal ikke snakke til os eller kigge os i øjnene

Lad bare være med at tage kontakt til os i det offentlige rum, hvis du ikke kender os. Vi kan bedst lide at være for os selv og går derfor rundt med ørebøffer på.

10. Du skal ikke gå ind på Jensens Bøfhus, Flammen eller Bone's

København bugner af gode restauranter, og herovre sidder vi altså ikke og bider i en frokostbøf til 49 kroner. Det kan du gøre, når du skal hjem og besøge 'de gamle', som du sikkert kalder dem.

Og med det byder vi dig velkommen til vores dejlige, rummelige hovedstad!